Predkladacia správa

      Slovenská republika aj v roku 2002 vyčlenila v štátnom rozpočte finančné prostriedky na podporu trilaterálnej spolupráce Slovenska, Maďarska a Rakúska. Celková disponibilná suma na podporu trilaterálnej spolupráce v roku 2002 predstavovala finančnú čiastku 6 990 716,- Sk, z toho 1 990 716,- Sk bol zostatok v štátnom rozpočte z roku 2001 presunutý do roku 2002. 

      Uznesením č. 741 z 3. júla 2002 schválila vláda SR pridelenie finančných prostriedkov zo štátneho rozpočtu pre projekty trilaterálnej spolupráce Slovenskej republiky, Maďarskej republiky a Rakúskej republiky. Súhrnne vláda týmto uznesením schválila realizáciu 3 projektov v celkovej požadovanej sume 3 375 545, - Sk. Schválené projekty boli zamerané do oblasti životného prostredia – Projekt JORDES+, 1. etapa – „Základný modul“ a kultúry – 10. Európska konferencia IOV, UNESCO – Regióny Európy národov a ich ľudové tradície a Projekt zabezpečenia komplexnej obnovy  - Mauzóleum rodiny Andrášiovcov v Trebišove. 
      
      Predkladaný materiál hodnotí realizáciu projektov a čerpanie pridelených finančných prostriedkov, pričom sa zároveň zameriava aj na hodnotenie naplnenia trojstranného charakteru projektov. Podkladové materiály k vypracovaniu hodnotiacej správy dodali zodpovedné rezorty v spolupráci s riešiteľskými organizáciami. 

      Je možné konštatovať, že všetky projekty boli dokladom vzájomnej trojstrannej spolupráce susedných krajín. Táto spolupráca sa realizovala buď priamym finančným vkladom partnerov, resp. ich organizačným podielom na realizácii projektov alebo prenosom know-how a vzájomnými konzultáciami. Projekt č. 1 ešte stále prebieha a jeho ukončenie je naplánované na október 2003. Tomuto harmonogramu bolo uspôsobené aj uvoľnenie finančných prostriedkov zo štátneho rozpočtu. 
  
     Záverom je možné konštatovať, že pridelené finančné prostriedky zo štátneho rozpočtu pre tri hodnotené projekty boli efektívne využité pre rozvoj trojstrannej spolupráce. Realizácia schválených projektov vytvorila, resp. posilnila vzájomné väzby medzi zainteresovanými slovenskými, maďarskými a rakúskymi inštitúciami podporila cezhraničnú spoluprácu v regióne strednej Európy.